**De nye arbejdstidsregler og ’den gode lærer’**

**- hvordan påvirker arbejdstidsreglerne lærernes opfattelse af sig selv som gode lærere?**

**Trine Stampe**

**Stud.mag. i Læring og Forandringsprocesser**

**Aalborg Universitet, København**

**Abstract**

Denne artikel er udarbejdet i forlængelse af en kandidatafhandling, hvori der med udgangspunkt i begreber om magt, kontrol, selvteknologier og begejstring hhv. belastning er søgt en forståelse af en empirisk undersøgelse. Denne bygger på, hvordan indførelsen af de nye arbejdstidsregler har påvirket, hvordan lærerne opfatter sig selv som ’gode lærere’. De iagttagelsesbærende begreber vil blive præsenteret i samspil med empirien, og slutteligt vil fundene blive diskuteret.

**Ændrede arbejdsvilkår**

Indførelsen af de nye arbejdstidsregler i sommeren 2014 gjorde op med det grænseløse arbejde, som lærerne hidtil havde kendt. I kølvandet fulgte en markant forøgelse af antallet af sygemeldte lærere (Politiken.dk: Sygefravær). Med udgangspunkt i en nysgerrighed omkring, hvordan lærerne navigerer imellem deres forventninger til sig selv og de ændrede arbejdsvilkår, der gør sig gældende efter indførelsen af arbejdstidsreglerne, er dette problemfelt undersøgt.

På trods af, at lærergerningen af ph.d. Anders Raastrup Kristensen beskrives som præget af en mindre grad af autonomi end førhen, er der stadig tegn på selvledelse i nogle aspekter af lærernes arbejde. For eksempel den normative magt, ud fra hvilken medarbejderen ifølge Raastrup Kristensen vurderer sin egen adfærd. Denne kalder Raastrup Kristensen *”den indre arbejdsgiver”* (Raastrup Kristensen 2011). ’Den indre arbejdsgiver’ er den kraft, der disciplinerer medarbejderen gennem uddannelse og arbejdsliv til at være pligtopfyldende og ansvarsfulde. Forestillingerne om, hvad der kræves af medarbejderen, opstår dog oftest hos medarbejderen selv, der herved disciplinerer sig selv ud fra, hvad denne *fornemmer* forventes af vedkommende. Disse forventninger kan i nogle tilfælde overstige, hvad den ’ydre’ arbejdsgiver reelt forventer (ibid).

Michel Foucault beskriver ligeledes, hvordan individet styrer sig selv, eller nærmere regulerer sin egen adfærd, ud fra normer, individet opfatter (Foucault 1982 og Dean 2010). Denne adfærdsregulering kan forklares ud fra et disciplineringssyn, hvor individet indretter sig og regulerer sin adfærd for at opnå normalisering (Foucault 2002). Hvilken adfærd, der opfattes som attråværdig, kan komme til udtryk igennem kontrolmekanismer såsom tidsregistrering og evalueringer. Idet lærerne bedømmes ud fra disse parametre skabes der grobund for at kunne kategorisere dem ud fra disse, og de kan dermed bedømmes ude eller inde. Dermed er kontrolmekanismerne udtryk for en given sandhed om, hvilket menneske der ønskes skabt, eller i en organisatorisk kontekst: hvilken medarbejder, der bedst muligt bidrager til opgaveløsningen. Med indførelsen af Folkeskolereformen og arbejdstidsreglerne har regeringen og KL haft et ønske om at højne fagligheden i folkeskolen, og at begrænse lærernes arbejdstid for at bevæge sig væk fra det grænseløse arbejde (Politiken.dk: Fakta). Derfor skabes der med udgangspunkt i disse mål en sandhed, der implicit såvel som eksplicit stiller kriterier for, hvad der kræves af lærerne, hvis disse skal kunne subjektiveres som ’gode lærere’. Disciplineringen finder derfor sted gennem lærernes forsøg på at leve op til disse kriterier. Disse disciplineringsforsøg beskrives hos Foucault som:

”[…] technologies of the self, which permit individuals to effect by their own means or with the help of others a certain number of operations on their own bodies and souls, thoughts, conduct, and way of being, so as to transform themselves in order to attain a certain state of happiness, purity, wisdom, perfection, or immortality.”

(Foucault 1988 i Tynell 2001)

Selvteknologierne er dermed individets måde at regulere sin adfærd ud fra den givne sandhed for at opnå ovennævnte tilstand.

**Divergerende sandhedsparadigmer**

Der er, ud fra Raastrup Kristensen, Foucault og Deans sigte, dermed på den ene side tale om ydre krav og på den anden side indre forventninger. Disse bygger ikke nødvendigvis på samme sandheder og styringsrationaler, hvorfor lærerne må lære at navigere imellem disse. Ifølge Raastrup Kristensen handler det for selvledende medarbejdere om at lære at sætte grænser, men dette bliver komplekst i lærernes tilfælde, da *andre* har sat grænser for dem gennem arbejdstidsreglerne, så de tre informanter oplever, at de i mindre grad end før kan nå det, de gerne vil nå. Informanterne i den indsamlede empiri gav på forskellig vis udtryk for, at de kriterier, de vurderede sig selv som ’gode lærere’ ud fra, i vid udstrækning byggede på deres forventninger til sig selv, og de skelnede alle mellem de ydre krav, og de krav, de stillede til sig selv.

Når der med arbejdstidsreglerne er lagt en tidsmæssig grænse for arbejdet, der gør, at lærerne i mindre grad end før oplever, at de kan nå det, der skal til, for at de kan opfatte sig selv som gode lærere, opstår der dermed en inkongruens mellem kriterierne for, hvad der skal til for at være en god lærer. Hvis lærerne indretter sig 100 % efter deres nye arbejdsvilkår opnår de normalisering i den forstand, at de leverer det, der officielt ønskes af dem. En sådan indretning vil dog ikke efterlade plads til, at lærerne *også* kan bedømme sig selv som gode lærere ud fra deres egne kriterier. I dette skisma lod der til at opstå forvirring hos lærerne, der i et vist omfang forsøgte at indrette sig efter de nye vilkår, men kun i begrænset omfang lykkedes hermed. For eksempel var en informant delvist sygemeldt og havde fået tildelt ekstra forberedelsestid, mens en anden i skjul forberedte sig hjemmefra.

Forvirringen kan forstås ud fra begejstrings-/belastningstanken, der bidrager med en forståelse af, hvilke faktorer, der begejstrer henholdsvis belaster i arbejdet. Anders Buch, Vibeke Andersen og Ole H. Sørensen pointerer, hvordan disse faktorer i nogle tilfælde overlapper, således at individet oplever, at et element i arbejdet, der begejstrer vedkommende, samtidig kan belaste det (Buch et al 2009). I informanternes tilfælde gjorde lige præcis denne ambivalens sig gældende, da de på den ene side udtrykte stor fornøjelse over den fritid, der med arbejdstidsreglerne var blevet frigivet, mens de samtidig følte, at deres muligheder for at agere lige så gode lærere, som de krævede af sig selv, var blevet indskrænket som følge af arbejdstidsreglerne.

**Projektets konklusion**

Arbejdstidsreglerne lader til at være af afgørende betydning for lærernes muligheder for fortsat at subjektivere sig som gode lærere ud fra de kriterier, de hidtil har vurderet sig selv ud fra. Idet arbejdstidsreglerne ser ud til at begrænse lærernes muligheder for at vurdere sig selv som gode lærere, kunne det tænkes, at lærerne ville forholde sig negativt over for dem, men det begejstrende element i at have fået en fritid nu med tid til alskens aktiviteter er med til at gøre lærernes opfattelse af arbejdstidsreglerne kompleks. Derfor forsøger de tilsyneladende igennem selvteknologier at forene de nye vilkår med deres egne forventninger, men informanterne er øjensynligt frustrerede over ikke at kunne levere det, de forbinder med at være gode lærere.

**Litteraturliste**

**Buch, Anders, Andersen, Vibeke og Sørensen, Ole H.:** *Videnarbejde og Stress – mellem begejstring og belastning*, 1. Udgave, 1. Oplag, Jurist og Økonomforbundets Forlag, 2009

**Dean, Mitchell** *Governmentality – Power and Rule in Modern Society* 2. udgave, Sage Publications, 2010

**Foucault, Michel** *The Subject and Power* Critical Inquiry, vol. 8, No. 4, The University of Chicago Press, 1982

**Foucault, Michel** *Overvågning og straf* Det Lille Forlag, 2002

**Politiken.dk:** Fakta <http://politiken.dk/indland/politik/ECE1953777/fakta-her-er-hovedpunkterne-i-regeringens-indgreb-i-laererkonflikten/> Brugt 17/5

**Politiken.dk:** Sygefravær <http://politiken.dk/indland/uddannelse/ECE2485668/laerernes-sygefravaer-er-i-mange-kommuner-steget-med-20-procent/> Brugt 22/4-2015

**Raastrup Kristensen, Anders** *Det grænseløse arbejde – at lede de selvledende medarbejdere* Gyldendal, 1. udgave, 1. oplag, 2011

**TV2.dk:** [http://nyhederne.tv2.dk/article.php/id-66185760:forst%C3%A5-l%C3%A6rerlockout-p%C3%A5-et-%C3%B8jeblik.html](http://nyhederne.tv2.dk/article.php/id-66185760%3Aforst%C3%A5-l%C3%A6rerlockout-p%C3%A5-et-%C3%B8jeblik.html) Brugt 5/5-2015.

**Tynell, Jesper** *Da medarbejderne blev en ressource,* 2001